יורי טילמנס

**יורי מאריון א. טילמנס** (בהולנדית: **Youri Marion A. Tielemans**; נולד ב-7 במאי 1997) הוא כדורגלן בלגי המשחק בעמדת הקשר באסטון וילה ובנבחרת בלגיה.

## קריירת מועדונים
### אנדרלכט
טילמנס גדל במחלקת הנוער של אנדרלכט כשחתם על חוזה מקצועי ראשון במועדון בגיל 16.

ב-28 ביולי 2013 ערך את הופעת הבכורה שלו בקבוצה הבוגרת כשנכנס כמחליף בדקה ה-25 בהפסד קבוצתו 2–3 ללוקרן, מה שהפך אותו לשחקן הרביעי הצעיר ביותר בתולדות הליגה.

ב-2 באוקטובר 2013, בגיל 16 שנים ו-148 ימים, הפך לשחק הבלגי הצעיר ביותר ששיחק בליגת האלופות כשפתח בהרכב אנדרלכט מול אולימפיאקוס. בסך הכל שותף טילמנס ב-29 משחקים, בהן כבש שני שערים בעונת 2013/2014 בליגה הבלגית, בסיומה זכתה אנדרלכט באליפות הליגה. בסיום אותה העונה זכה בפרס השחקן הבלגי הצעיר של השנה.

בעונת 2016/2017 כבש 13 שערים ב-37 הופעות בסיומה שוב זכתה אנדרלכט באליפות הליגה ואף זכה בפרס השחקן הטוב ביותר ממוצא אפריקאי ובכדורגלן העונה בליגה. בנוסף, כבש חמישה שערים ב-15 הופעות במסגרת הליגה האירופית, אנדרלכט הגיעה עד לשלב רבע הגמר וטילמנס נבחר להרכב העונה של המפעל מטעם אופ"א.

### מונקו
ב-24 במאי 2017 חתם במונקו מליגת העל הצרפתית לחמש שנים תמורת 25 מיליון יורו.

הוא ערך את הופעת הבכורה שלו ב-29 ביולי במשחק הסופר קאפ הצרפתי בהפסד קבוצתו 1–2 לפריז סן ז'רמן.

בסיום אותה העונה בחר פראנס פוטבול בטילמנס כשחקן המאכזב ביותר של העונה.

### לסטר סיטי
ב-31 בינואר 2019 הושאל ללסטר סיטי עד לסוף העונה כאשר אדריאן סילבה עשה את הדרך ההפוכה.

ב-9 במרץ כבש שער בכורה בניצחון קבוצתו 1–3 על פולהאם.

ב-8 ביולי 2019 חתם בלסטר לארבע שנים תמורת 40 מיליון ליש"ט.

ב-15 במאי 2021 כבש שער ניצחון בגמר הגביע האנגלי שהעניק ללסטר סיטי את הגביע לראשונה בהיסטוריה לאחר ניצחון 0–1 על צ'לסי.

בתום עונת 2022/2023 נשר לצ'מפיונשיפ עם קבוצתו.

### אסטון וילה
ב-1 ביולי 2023 הצטרף לאסטון וילה כשחקן חופשי, וחתם על חוזה לארבע עונות. ב-12 באוגוסט ערך הופעת בכורה בקבוצה, בתבוסה 1–5 לניוקאסל במחזור הפתיחה של עונת 2023/2024.

## קריירה בינלאומית
ביוני 2015 זומן לראשונה לסגל הנבחרת הבוגרת של בלגיה, ב-9 בנובמבר 2016 ערך את הופעת הבכורה, כשהחליף את סטיבן דפור בדקה ה-82 בתיקו 1-1 נגד נבחרת הולנד במשחק ידידות.

טילמנס נכלל בסגל נבחרת בלגיה למונדיאל 2018. הוא שותף בארבעה משחקים כולל הניצחון 0–2 על נבחרת אנגליה במשחק על המקום השלישי.

את שער הבכורה שלו כבש ב-21 במרץ 2019, במסגרת מוקדמות יורו 2020 נגד רוסיה, משחק אותו ניצחה בלגיה 1–3.

נכלל בסגל נבחרת בלגיה לטורניר מונדיאל 2022.

נכלל בסגל נבחרת בלגיה לטורניר יורו 2024.

## חיים אישיים
טילמנס נולד בסינט פיטרס ליו. אביו ממוצא פלמי (בלגי) ואמו ממוצא קונגולזי. הוא המשיך את לימודיו עד גיל 18, בשילוב לימודים עם הקריירה המקצועית שלו ככדורגלן.

טילמנס נשוי למנדי, ולהם שתי בנות. מתגוררים בלסטרשייר, אנגליה.

## תארים
### קבוצתיים
;אנדרלכט
* ליגת העל הבלגית (2): 2013/14, 2016/17
* הסופר קאפ הבלגי (2): 2013, 2014

;לסטר סיטי
* הגביע האנגלי (1): 2020/21
* מגן הקהילה (1): 2021

;נבחרת בלגיה
* מונדיאל 2018: מקום שלישי

### אישיים
* השחקן הבלגי הצעיר של השנה (2): 2013/14, 2014/15
* הכישרון הבלגי של השנה (1): 2014
* נעל האבוני הבלגי (1): 2017
* כדורגלן השנה בבלגיה (1): 2017
* הרכב העונה בליגה האירופית (1): 2016/17
* שחקן העונה של לסטר (1): 2020/21

## קישורים חיצוניים

* נתוני נבחרות בלגיה אתר התאחדות הכדורגל הבלגית המלכותית

## הערות שוליים

קטגוריה:כדורגלנים בלגים
קטגוריה:קשרי כדורגל בלגים
קטגוריה:כדורגלני אנדרלכט
קטגוריה:כדורגלני מונקו
קטגוריה:כדורגלני לסטר סיטי
קטגוריה:כדורגלני אסטון וילה
קטגוריה:כדורגלני נבחרת בלגיה
קטגוריה:כדורגלני מונדיאל 2018
קטגוריה:כדורגלני יורו 2020
קטגוריה:כדורגלני מונדיאל 2022
קטגוריה:כדורגלני יורו 2024
קטגוריה:בלגים שנולדו ב-1997